சற்று பின்நோக்கி சிந்தித்துப் பாருங்கள். சிறுவயதிலே நாம் எந்தவிதத்திலெல்லாம் கள்ளத்தனம்பண்ணி பெற்றோரை ஏமாற்றியிருக்கிறோம். அவர்களுக்குத் தெரியாமல் என்னவெல்லாம் செய்திருப்போம். பெரியவர்களானபோதும் நாம் அவர்களுக்குச் சொன்ன பொய்கள் எத்தனை! அவர்களுடைய எவ்வளவு பணத்தை விரயமாக்கியிருப்போம். ‘என் தாயார் விடியற்காலையில் எழுந்து செய்து தந்த இட்லிப் பார்சலை என் காதலனுக்குக் கொடுத்துவிட்டு, அம்மா கேட்டபோது, ‘இட்லி நன்றாக இருந்தது’ என்றுச் சொல்லி அம்மாவை ஏமாற்றியதை நினைக்கும்போது என்னிலேயே எனக்கு வெறுப்பாயிருக்கிறது. இறுதியில் அந்த வாலிபனால் என் தாயாரும் தகப்பனாரும் அனுபவித்த அவமானங்கள் அவலங்கள் சொல்லி முடியாது’ என்று என் தோழியொருத்தி கண்ணீர்விட்டுக் கதறியது இப்பொழுதும் என் காதுகளில் கேட்கிறது.